贈王順之歌
作者：晁補之
朝代：宋

paragraphs: 王郎見若不勝衣，眇然儒者未有奇。
我知王郎有奇處，議論濤海拏蛟螭。
由周而來逮五季，故事本朝能盡知。
不惟知之業有用，斟酌成敗中無疑。
我聞昔時崔浩亦復爾，所懷百萬非熊羆。
人才如此後來少，朝廷水鏡區妍媸。
胡爲五十尚塵土，長翮似劍猶差池。
愀然對我數白髮，追風逐日無由羈。
三書自薦應不暇，五府交辟終何爲。
邢侯胸中有王霸，不但遊談漢終賈。
勇於吾道一臂扶，往不畏難憂助寡。
似聞詩有雲龍期，云何計出柏馬下。
豈非事君難進從古然，不然富貴終在天。
堆金買玉患無玉，玉至自駭無因前。
君不見東秦逐守拙難似，木石當前以身抵。
接淅去齊未敢言，退飛過宋聊堪比。
神形自問還自答，因拙得全方至此。
少狂干世等畫蛇，老罷食功同履豨。
向長畢事漸可涯，彭澤棄官從此始。
山林不著一物隨，平生萬卷付群兒。
收光牛背看屋壁，更不刮膜煩金鎞。
遭時有用君當起，丹青宛轉麒麟裏。
我行此計無贏輸，世事從來弈棋耳。